Fakivágással kapcsolatos ügyek

Ügyleírás
Annak érdekében, hogy elkerüljük az élő növényzet rongálását, pusztítását, értékük csökkenését, valamint a zöldterületek indokolatlan megszűnését:
I. Közterületen álló fa esetén:
· a fakivágás engedélyezését az erre rendszeresített kérelem nyomtatványon (Kérelem közterületen lévő fakivágás engedélyezésére) kell kezdeményezni, és az csakis véglegessé vált engedély birtokában végezhető
     A kivágás kizárólag az alábbi esetekben engedélyezhető:
· annak növényegészségügyi állapota szükségessé teszi,
· élet- vagy balesetveszélyes,
· veszélyezteti a vagyonbiztonságot vagy vagyoni kárt okoz vagy
· az a szakértői vélemény alapján meghozott hatósági döntés alapján egyéb ok miatt indokolt.
A hatóság a fás szárú növény kivágása iránti kérelmet elutasítja, ha
· a kérelmező a fás szárú növény pótlásáról hiánypótlási felhívás ellenére sem nyilatkozott,
· a fás szárú növény áttelepítése szakmai és településrendezési szempontból célszerű és gazdaságosan kivitelezhető,
· az a település szempontjából településképi, természetvédelmi vagy környezetvédelmi érdeket sért vagy
· a szakértői vélemény vagy a főtájépítészi, főkertészi állásfoglalás szerint a fakivágás indoka nem felel meg.
A közhasználatú területen lévő fás szárú növény kivágását követő 1 éven belül a használó köteles gondoskodni a növény helyben történő szakszerű pótlásáról. A telepítendő cserje esetében 3 éven belül kell biztosítani a legalább azonos lombtérfogatot. A pótlás céljából történő telepítést meg kell ismételni, ha a telepítést követő vegetációs időszak kezdetén a fás szárú növény nem ered meg. A szakszerű pótlás teljesítését a hatóság ellenőrzi. Amennyiben a fás szárú növény pótlása a telek adottsága miatt nem vagy csak részben teljesíthető, a pótlást az eljáró hatóság által kijelölt más közhasználatú telken történő telepítéssel kell teljesíteni. A más közhasználatú telken történő pótlás esetén az ültetési helyek pontos meghatározása az eljáró hatóság feladata. Amennyiben a közhasználatú területen lévő telken történő fakivágás a szomszédos telek tulajdonosa érdekében történik, akkor a kivágási és pótlási kötelezettséggel járó költség az érdekelt telek használóját terheli. Közhasználatú területen kivágott fát közhasználatú területen kell pótolni olyan módon, hogy egy darab kivágott fa helyett legalább egy darab fát kell ültetni.
Eljáró szervezeti egység
Hatósági Osztályvezető
hatosagi.osztaly@edeleny.hu
Benyújtás módja
· személyesen, ügyfélszolgálatunkon (munkaidőben)
· postai úton
· elektronikus úton – jogi személy és gazdálkodó szervezet számára kötelező (az e-mail nem megfelelő)
Az eljárás jogi alapja
· a települési zöldinfrastruktúráról, a zöldfelületi tanúsítványról és a zöld védjegyről szóló 282/2024. (IX. 30.) Korm. rendelete
· Edelény Város Önkormányzat Képviselő-testületének a közösségi együttélés alapvető szabályairól és azok megsértésének jogkövetkezményeiről szóló 19/2016.(VII.14.) számú rendelete
· az általános közigazgatási rendtartásról szóló 2016. évi CL. törvény
Felettes szerv / jogorvoslat
- Közterületen történő fakivágás esetében: B-A-Z Vármegyei Kormányhivatal
